*For byen i Danmark, se Viborg*

Utsikt fra tårnet på Vyborg Slott
Viborg i den svenske tiden, omkring år 1700. Fra Suecia antiqua et hodierna
Kart over Viborg fra tidlig 1900-tall
**Vyborg** (russisk: Выборг – *Vyborg*, svensk: *Viborg*, finsk: *Viipuri*, tysk: *Wyborg*) er en by i Leningrad oblast i Russland, i en del av det området som Finland måtte avstå til Sovjetunionen etter andre verdenskrig. Vyborg ligger ved Finskebukten på Det karelske nes.

Hovedgaten i Vyborg er *Lenina prospekt*, som under finsk styre bar navnet *Torgilsgatan* eller *Torkkelinkatu*. Dette navnet stammet fra den svenske hærføreren Torgils Knutsson, som i 1293 grunnla Vyborg og startet byggingen av Vyborg slott (Russisk: Выборгский замок (Vyborgskij zamok), Finsk: Viipurin linna, Svensk: Viborgs slott). Tidligere hadde det vært en gammel karelsk bosetting på stedet, som var et handelssentrum på 900-tallet.

Under den store nordiske krig (1700–1721) kom Viborg under russisk herredømme. Russerne beleiret byen første gang i 1706, og den ble senere inntatt av de russiske styrkene i 1710. Ved freden i Nystad 30. august 1721 måtte Sverige avstå store områder, bl.a. Viborgs län, til russerne. Fra 1812 inngikk Viborg i det finske storfyrstedømmet, som den russiske tsar hadde kontroll over fram til 1917. I mellomkrigstiden vokste Viborg til å bli Finlands nest største by, med 86 000 innbyggere i 1939. Den viktige trelasteksporten gikk hovedsakelig over uthavnen Trångsund (Uuras) som hørte inn under byen. Under vinterkrigen mellom Finland og Sovjetunionen (1939–1940) ble byen inntatt av sovjetiske styrker, men gjenerobret fram til den på ny ble besatt i 1944. Ved Parisfreden i 1947 måtte Finland avstå store områder på det karelske nes med Viborg til Sovjetunionen.

Vyborg har 78 700 innb (2007), og er den nest største byen i Leningrad oblast (fylke). Etter kommunereformen i Leningrad oblast i 2006 er Vyborg egen kommune, men også sentrum i Vyborg region, som til sammen har 187 000 innbyggere. Regionen består av 14 mindre kommuner med innbyggertall mellom 1 700 (Vysotskoje) og 15 600 (Svetogorsk).

Vyborg er valgkrets nr. 1 ved valg av enkeltkandidater til den lovgivende forsamling i Leningrad oblast.

Etymologi for navnet Vyborg
---------------------------

Det finske navnet på *Viborg* (både Nissilä og Thors bruker navneformen *Viborg*), *Viipuri*, er ikke av finsk opprinnelse. Navneforskeren Nissilä viser at genitivsformen av navnet i genitiv var *Wiburin* i 1548 og ble skrevet *Wiburhin* i 1658 i illativ og viser eksempel på formen *Wijburi* fra 1710. Nissilä mener at siden 1600-tallet har det vært fremsatt flere teorier om etymologien til navnet *Viipuri*. Han mener at forleddet *Vii-* kommer fra det skandinaviske *vi* for helligdom og at *-u-* i etterleddet representerer et eldre stadium.

Språkforskeren Thors er enig med Nissilä i at navnet på *Viborg* har oppstått på svensk. Han mener at *Viborg* muligens kan være et sted som er nevnt på runestenen i Össeby-Garn hvor det trolig står *uiburkum*, selv om *uibiarkum* ikke er utelukket, og dette stemmer godt overens med eldre former av *Viborg* på dansk. På 1300-tallet dukker formene *Wiborgensis* (1326), *Wiborgh* (1351) og på lavtysk *Wiburg* (ca 1370). Han mener at det er sikkert at navnet er mye eldre enn Vyborgs slott som ble anlagt på slutten av 1200-tallet på et sted som var en kommersielt og stragisk viktig plass og hvor senere byen *Viborg* vokste frem. Det siste leddet i navnet kan godt være *borg* i samme betydning som "fornborg" på samme måte som i Borgå. Han mener det finske navnet *Viipuri* inneholder en eldre form av sluttleddet *borg*.

Vennskapsbyer
-------------

* Norges flagg Bodø, Norge
* Finlands flagg Villmanstrand, Finland
* Sveriges flagg Nyköping, Sverige

Kjente personer fra Vyborg
--------------------------

* Martti Ahtisaari (født 1937) – finsk president
* David Alopaeus (1769–1831) – russisk diplomat
* Jevgenij Berzin (født 1970) – russisk syklist
* Kaj Franck (1911–1989) – finsk designer
* Gustav Hägglund (født 1938) – finsk general
* Max Jakobson (1923–2013) – finsk politiker og diplomat
* Vjatsjeslav Jekimov (født 1966) – russisk syklist
* Carl Jaenisch (1813–1872) – russisk sjakkmester
* Armas Järnefelt (1869–1958) – finsk komponist
* Eero Järnefelt (1863–1937) – finsk kunstmaler
* Julius Krohn (1835–1888) – finsk dikter og professor
* Edwin Linkomies (1894–1963) – finsk statsminister
* Veijo Meri (1928–2015) – finsk forfatter
* Ernst Mielck (1877–1899) – finsk komponist og pianist
* Henry Parland (1908–1930) – finlandssvensk dikter og forfatter
* Vitalij Petrov (født 1984) – russisk Formel 1-fører
* Ossi Runne (1927–2020) – finsk musiker og dirigent
* Aleksandr Serov (født 1982), syklist
* Sten Suvio (1911–1988) – finsk bokser og olympisk medaljevinner
* Einari Teräsvirta (1914–1995) – finsk arkitekt, turner og olympisk medaljevinder
* Lauri Törni (1919–1965) – finsk offiser

Referanser
----------

1. ↑  .
2. 1 2  *Kulturhistorisk leksikon for nordisk middelalder fra vikingtid til reformasjonstid. Bind 16 : Skudehandel-stadsskatter*. Oslo: Gyldendal. 1971. s. Viljo Nissilä og Carl-Eric Thors i artikkelen *Stadnamn. Finland*, spalte 678-680.
3. ↑  «VIBORG Viborg, Efter krigen 1939–40, 1941–44 avträdda området». *Finlandssvenska bebyggelsesnamn* **(svensk)**. Svenska litteratursällskapet i Finland. Besøkt 26. mars 2016.

Eksterne lenker
---------------

* (ru) Offisielt nettsted Rediger på Wikidata

* (en) Vyborg – kategori av bilder, video eller lyd på Commons Rediger på Wikidata

* (en) Выборг – galleri av bilder, video eller lyd på Commons Rediger på Wikidata
* *Uppslagsverket Finland*, Viborg
* Artikkel om Viborg i Nordisk familjebok, bind 32, spalte 206, 1921
* Kart over Viborg landkommune

| * v
* d
* r
Byer i Leningrad oblast |
| --- |
| Administrativt senter: St. Petersburg (administrativt separat fra Leningrad oblast) |
| Flagget til Leningrad oblast | Boksitogorsk **·** Gattsjina **·** Ivangorod **·** Kamennogorsk **·** Kingisepp **·** Kirisji **·** Kirovsk **·** Kommunar **·** Ljuban **·** Lodejnoje Pole **·** Luga **·** Nikolskoje **·** Novaja Ladoga **·** Otradnoje **·** Pikaljovo **·** Podporozje **·** Primorsk **·** Priozersk **·** Sertolovo **·** Siasstroj **·** Sjlisselburg **·** Slantsy **·** Sosnovyj Bor **·** Svetogorsk **·** Tikhvin **·** Tosno **·** Volosovo **·** Volkhov **·** Vsevolozjsk **·** Vyborg **·** Vysotsk | Russlands flagg |


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** VIAF **·** GND **·** LCCN **·** BNF **·** BNF **·** BNF (data) **·** BNF (data) **·** SUDOC **·** NKC **·** GeoNames **·** MusicBrainz
 |